
Betegtájékoztató: Információk a beteg számára

Mirtazapin SaneXcel 15 mg filmtabletta

Mirtazapin SaneXcel 30 mg filmtabletta

Mirtazapin SaneXcel 45 mg filmtabletta

mirtazapin

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét.
Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1. Milyen típusú gyógyszer a Mirtazapin SaneXcel és milyen betegségek esetén alkalmazható?

2. Tudnivalók a Mirtazapin SaneXcel szedése előtt

3. Hogyan kell szedni a Mirtazapin SaneXcel-t?

4. Lehetséges mellékhatások

5. Hogyan kell a Mirtazapin SaneXcel-t tárolni?

6. A csomagolás tartalma és egyéb információk

1. Milyen típusú gyógyszer a Mirtazapin SaneXcel és milyen betegségek esetén alkalmazható?

A Mirtazapin SaneXcel hatóanyaga a mirtazapin, ami az antidepresszáns gyógyszerek csoportjába tartozik.
A Mirtazapin SaneXcel a depresszió kezelésére használatos felnőtteknél.
A Mirtazapin SaneXcel 1‑2 hét szedés után kezd hatni. 2-4 hét után kezdi érezni a javulást. Tájékoztatnia kell kezelőorvosát, ha 2‑4 hét után nem érzi jobban magát vagy rosszabbul érzi magát. 
További információkat lásd, a 3. pontban található „Mikor várható a javulás?” című bekezdésben.
2. Tudnivalók a Mirtazapin SaneXcel szedése előtt
Ne szedje a Mirtazapin SaneXcel-t

· ha allergiás a mirtazapinra vagy a gyógyszer (6. pontban felsorolt) egyéb összetevőjére. Ebben az esetben, mielőtt bevenné a Mirtazapin SaneXcel-t, feltétlenül beszéljen kezelőorvosával, minél hamarabb.

· ha Ön úgynevezett monoaminoxidáz-gátló (MAO-gátló) gyógyszereket szed vagy szedett mostanában (az elmúlt 2 héten belül).

Figyelmeztetések és óvintézkedések
A Mirtazapin SaneXcel szedése előtt beszéljen kezelőorvosával vagy gyógyszerészével.
Ha a Mirtazapin SaneXcel szedését követően korábban súlyos bőrkiütés vagy bőrhámlás, hólyagosodás és/vagy szájsebesedés alakult ki Önnél.

Gyermekek és serdülők

A Mirtazapin SaneXcel általában nem alkalmazható gyermekek és 18 év alatti serdülők kezelésére, mivel hatásossága nem bizonyított. Egyben fontos tudni, hogy az ebbe a csoportba tartozó gyógyszerek szedése esetén, 18 éves kor alatti betegeknél fokozott az öngyilkossági kísérlet, az öngyilkossági gondolatok és az ellenséges viselkedés (jellemzően erőszakos magatartás, ellenkezés és düh) veszélye. Ennek ellenére az orvos 18 éves kor alatt is felírhatja a Mirtazapin SaneXcel‑t, amennyiben úgy látja, hogy a beteg érdekében szükség van rá. Amennyiben a kezelőorvos Mirtazapin SaneXcel‑t írt fel 18 éves kor alatti betegnek, és ezzel kapcsolatban kérdése merül fel, keresse fel újra a kezelőorvost. Tájékoztassa a kezelőorvost, amennyiben a fent felsorolt tünetek kialakulását vagy rosszabbodását észleli olyan 18 éves kor alatti betegnél, aki a Mirtazapin SaneXcel-készítményt szedi. Emellett a Mirtazapin SaneXcel készítmény hosszú távú alkalmazásának biztonságossága a növekedés, serdülés illetve a kognitív funkciók és viselkedés fejlődése szempontjából ebben a korcsoportban még nem bizonyított. Ezenkívül ebben a korcsoportban sokkal gyakrabban figyeltek meg jelentős testtömeg-növekedést a Mirtazapin SaneXcel-lel való kezelés során, mint a felnőtteknél.
Öngyilkossági gondolatok és depressziójának súlyosbodása

Ha Ön depresszióval szenved, előfordulhatnak önkárosító vagy öngyilkos gondolatai. Ezek gyakoribbak lehetnek az antidepresszáns kezelés kezdeti szakaszában, mert ezeknél a gyógyszereknél a hatás kialakulásához időre van szükség. Ez általában két hét, de olykor hosszabb időbe is telhet.

Nagyobb valószínűséggel lehetnek ilyen gondolatai:

· Ha korábban voltak már öngyilkossági vagy önkárosító gondolatai.

· Ha Ön egy fiatal felnőtt. Klinikai vizsgálatokból származó információk szerint az antidepresszánsokkal kezelt, pszichiátriai betegségben szenvedő fiatal felnőttek (25 évnél fiatalabbak) esetén magasabb az öngyilkos magatartás kialakulásának veszélye.

→ Ha bármikor önkárosító vagy öngyilkossági gondolatai támadnak, azonnal keresse fel orvosát vagy menjen kórházba.
Hasznos lehet, ha egy rokonának vagy közeli barátjának beszámol depressziójáról, és megkéri, hogy olvassák el ezt a betegtájékoztatót. Megkérheti őket, hogy közöljék Önnel, ha úgy gondolják, hogy depressziója vagy szorongása súlyosbodott, vagy ha az Ön magatartásában bekövetkező változások aggasztóak.

Továbbá a Mirtazapin SaneXcel fokozott elővigyázatossággal alkalmazható

· ha Ön az alábbi betegségek valamelyikében szenved vagy valaha szenvedett.
→
Amennyiben még nem tette meg, mondja el kezelőorvosának, ha ilyen betegségben szenved, mielőtt elkezdené szedni a Mirtazapin SaneXcel-t:
-
görcsrohamok (epilepszia). Amennyiben görcsrohamok jelentkeznek Önnél, vagy a szokásos rohamok gyakoribbá válnak, hagyja abba a Mirtazapin SaneXcel szedését és azonnal keresse fel a kezelőorvosát;

-
májbetegség, beleértve a sárgaságot. Sárgaság kialakulása esetén hagyja abba a Mirtazapin SaneXcel szedését és azonnal keresse fel a kezelőorvosát;

-
vesebetegség;

-
szívbetegség vagy alacsony vérnyomás;

-
skizofrénia. Amennyiben a meglévő pszichés tünetek, mint például a paranoid gondolatok gyakoribbá vagy súlyosabbá válnak, azonnal keresse fel a kezelőorvosát;

-
mániás depresszió (váltakozó emelkedett hangulatú vagy túlzottan tevékeny, illetve levert hangulatú időszakok). Ha úgy érezné, hogy hangulata kezd túlzottan emelkedetté válni vagy túlságosan izgatottnak érzi magát, hagyja abba a Mirtazapin SaneXcel szedését és azonnal keresse fel a kezelőorvosát;

-
cukorbetegség (előfordulhat, hogy az inzulin vagy más cukorbetegség ellen szedett gyógyszerének adagját módosítani kell);

-
szembetegség, mint például emelkedett szembelnyomás (zöld hályog),

-
vizelési nehézség, ami valószínűleg prosztata-megnagyobbodás miatt alakulhatott ki;

-
bizonyos szívbetegségek, amikor szívritmuszavarok jelentkezhetnek, például mostanában elszenvedett szívinfarktus, szívelégtelenség vagy bizonyos gyógyszerek alkalmazása, melyek hatással lehetnek a szívritmusra.
· ha Ön fertőzés jeleit tapasztalja magán, mint például megmagyarázhatatlan okokból kialakuló magas láz, torokfájás vagy szájfekély.

→ Hagyja abba a Mirtazapin SaneXcel szedését és azonnal keresse fel kezelőorvosát, hogy vérvizsgálatot végezhessenek Önnél.

Ritka esetben ezek a tünetek a csontvelőben történő vérsejttermelődés zavarának a jelei lehetnek. Amellett, hogy ritkán fordulnak elő, ezek a tünetek leginkább a kezelés 4.‑6. hetében jelentkeznek.

· ha Ön idős beteg. Érzékenyebb lehet ugyanis a depresszió ellenes gyógyszerek mellékhatásaira.
· Súlyos bőrreakciókat, köztük Stevens–Johnson-szindrómát (SJS), toxikus epidermális nekrolízist (TEN), valamint eozinofíliával és szisztémás tünetekkel járó gyógyszerreakciót (DRESS) jelentettek a mirtazapin alkalmazásával összefüggésben. Hagyja abba a gyógyszer szedését és azonnal forduljon orvoshoz, ha ezen súlyos bőrreakciók 4. pontban leírt tüneteinek bármelyikét észleli. Ha korábban súlyos bőrreakció alakult ki Önnél, a Mirtazapin SaneXcel-kezelést nem szabad újrakezdeni.

Egyéb gyógyszerek és a Mirtazapin SaneXcel
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

A Mirtazapin SaneXcel‑t ne szedje együtt:

· úgynevezett monoamin-oxidáz‑gátlókkal (MAO‑gátlókkal). Továbbá ne szedjen Mirtazapin SaneXcel‑t a MAO‑gátló‑kezelés abbahagyása utáni két hétben. A Mirtazapin SaneXcel‑kezelés abbahagyása utáni két hétben pedig ne szedjen MAO‑gátlót.

MAO‑gátló például a moklobemid, tranilcipromin (mindkettő depresszió ellenes gyógyszer) és a szelegilin (Parkinson–kór kezelésére használt gyógyszer).
Körültekintően alkalmazza a Mirtazapin SaneXcel‑t, ha az alábbi gyógyszerekkel együtt szedi:

· depresszió ellenes gyógyszerekkel, például úgynevezett SSRI‑kkel, venlafaxinnal és L‑triptofánnal vagy triptánokkal (migrén kezelésére alkalmazzák), tramadollal (fájdalomcsillapító), linezoliddal (antibiotikum), lítiummal (pszichiátriai betegségek kezelésére alkalmazzák), metilénkékkel (a vér magas methemoglobin szintjének kezelésére alkalmazzák) és orbáncfű (Hypericum perforatum)-készítményekkel (egy depresszió kezelésére alkalmazott gyógynövénykészítmény). Nagyon ritka esetekben a Mirtazapin SaneXcel önmagában, vagy a Mirtazapin SaneXcel ezen gyógyszerekkel együtt alkalmazva úgynevezett szerotonin-szindróma kialakulását eredményezheti. A szindróma néhány tünete: megmagyarázhatatlan láz, verejtékezés, emelkedett pulzus, hasmenés, (irányíthatatlan) izom‑összehúzódások, hidegrázás, hiperaktív reflexek, nyugtalanság, hangulatváltozások és tudatzavar. Amennyiben ezek közül a tünetek közül egyszerre több is jelentkezik Önnél, azonnal mondja el kezelőorvosának.

· egy nefazodon nevű depresszió ellenes gyógyszerrel. A Mirtazapin SaneXcel mennyiségét növelheti ugyanis a vérében. Értesítse kezelőorvosát, ha ezt a gyógyszert szedi. Szükség lehet a Mirtazapin SaneXcel adagjának csökkentésére, vagy ha a nefazodon‑kezelést abbahagyja, a Mirtazapin SaneXcel adagjának újbóli növelésére.

· szorongás és álmatlanság kezelésére alkalmazott gyógyszerekkel, mint például a benzodiazepinek;
· skizofrénia kezelésére alkalmazott gyógyszerekkel, mint például az olanzapin;
· allergia kezelésére alkalmazott gyógyszerekkel, mint például a cetirizin;
· erős fájdalom csillapítására alkalmazott gyógyszerekkel, mint például a morfin.

A Mirtazapin SaneXcel ezekkel a gyógyszerekkel együtt alkalmazva növelheti az ezen gyógyszerek okozta álmosságot.

· fertőzések kezelésére alkalmazott gyógyszerekkel, mint baktériumok okozta fertőzések kezelésére alkalmazott szerekkel (például eritromicinnel), gombás fertőzések kezelésére alkalmazott gyógyszerekkel (például ketokonazollal), a HIV/AIDS kezelésére alkalmazott gyógyszerekkel (HIV-proteáz gátlókkal), valamint gyomorfekély kezelésére alkalmazott gyógyszerekkel (például cimetidinnel).
A Mirtazapin SaneXcel‑lel kombinálva ezek a gyógyszerek növelhetik a Mirtazapin SaneXcel mennyiségét az Ön vérében. Tájékoztassa orvosát, amennyiben ezeket a gyógyszereket szedi. Szükség lehet a Mirtazapin SaneXcel adagjának csökkentésére, vagy ezen készítmények szedésének abbahagyása esetén a Mirtazapin SaneXcel adagjának újbóli növelésére.

· epilepszia ellenes gyógyszerekkel, mint például a karbamazepin és fenitoin;

tuberkulózis (gümőkór) ellenes gyógyszerekkel, mint például a rifampicin.

Ezen gyógyszerek Mirtazapin SaneXcel‑lel való együttes alkalmazása csökkentheti a Mirtazapin SaneXcel mennyiségét az Ön vérében. Tájékoztassa orvosát, amennyiben ezeket a gyógyszereket szedi. Szükség lehet a Mirtazapin SaneXcel adagjának növelésére, vagy ezen készítmények szedésének abbahagyása esetén a Mirtazapin SaneXcel adagjának újbóli csökkentésére.

· véralvadásgátló gyógyszerekkel, mint például a warfarin.

A Mirtazapin SaneXcel erősítheti a warfarin véralvadásgátló hatását. Tájékoztassa orvosát, amennyiben ilyen gyógyszert szed. Kombinált alkalmazás esetén tanácsos, hogy orvosa rendszeresen vérvizsgálatot végezzen Önnél.
· gyógyszerek, melyek hatással lehetnek a szívritmusra, mint például bizonyos antibiotikumok és néhány antipszichotikum.

A Mirtazapin SaneXcel egyidejű bevétele étellel és alkohollal
Ha a Mirtazapin SaneXcel szedése mellett alkoholt iszik, álmosnak érezheti magát.

Nem tanácsos alkoholt inni a gyógyszer szedése alatt.

A Mirtazapin SaneXcel-t étkezéskor vagy étkezéstől függetlenül is beveheti.

Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
A Mirtazapin SaneXcel terhes nőknél való alkalmazásával kapcsolatos korlátozott tapasztalat nem utal megnövekedett kockázatra. Ennek ellenére terhesség alatt történő alkalmazásakor elővigyázatosság szükséges.
Ha Ön Mirtazapin SaneXcel-t szedett a szülésig vagy közvetlenül a szülés előtt, gyermekét megfigyelés alatt kell tartani a lehetséges mellékhatások jelentkezése miatt.
Amennyiben terhesség alatt kezelik, hasonló gyógyszerek (SSRI-k) növelhetik a csecsemőnél bizonyos súlyos állapot kialakulásának kockázatát, amelyet újszülöttkori perzisztáló pulmonális hipertenziónak (PPHN) neveznek, a csecsemő légzése ilyenkor szapora és bőre kékessé válik. Ezek a tünetek általában a születés utáni első 24 órában jelentkeznek. Amennyiben ez az Ön csecsemőjénél alakul ki, azonnal vegye fel a kapcsolatot szülésznőjével és/vagy orvosával.
A készítmény hatásai a gépjárművezetéshez és a gépek kezeléséhez szükséges képességekre

A Mirtazapin SaneXcel befolyásolhatja a koncentrálóképességét és az éberségét. Győződjön meg róla, hogy a Mirtazapin SaneXcel nincs hatással ezekre a képességeire, mielőtt gépjárművet vezetne vagy gépeket kezelne. Ha kezelőorvosa a Mirtazapin SaneXcel-t 18 év alatti betegnek írta fel, győződjön meg róla, hogy nincs hatással a koncentrálóképességre és az éberségre, mielőtt részt vesz a közlekedésben (például kerékpárral).
A Mirtazapin SaneXcel tejcukrot (laktózt) tartalmaz
A Mirtazapin SaneXcel tejcukrot (laktózt) tartalmaz. Amennyiben kezelőorvosa korábban már figyelmeztette Önt, hogy Ön bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
3.
Hogyan kell szedni a Mirtazapin SaneXcel-t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Mennyit kell szedni?
A készítmény ajánlott kezdő adagja 15 vagy 30 mg naponta. Előfordulhat, hogy orvosa egy pár nap múlva azt javasolja Önnek, hogy növeljék az adagot arra a mennyiségre, ami a legjobb az Ön számára (15 és 45 mg között naponta). Az adag általában ugyanaz minden korcsoport számára. Mindamellett, ha Ön idős beteg vagy vese‑, illetve májbetegsége van, az orvosa módosíthatja az adagot.

Mikor kell szedni a Mirtazapin SaneXcel‑t?
→ A Mirtazapin SaneXcel-t minden nap ugyanabban az időben vegye be. A legjobb a Mirtazapin SaneXcel-t lefekvés előtt, egy adagban bevenni. Előfordulhat azonban, hogy orvosa azt javasolja Önnek, hogy a Mirtazapin SaneXcel adagját több részletben vegye be – az egyiket reggel, a másikat este, lefekvés előtt. A nagyobb adagot lefekvés előtt kell bevenni.

A tablettát szájon át kell alkalmazni. A Mirtazapin SaneXcel előírt adagját szétrágás nélkül, egészben, megfelelő mennyiségű folyadékkal kell bevenni.

Mikor várható a javulás?
Rendszerint 1-2 hétig eltarthat, amíg a Mirtazapin SaneXcel hatni kezd, és 2‑4 hét után már valószínűleg jobban fogja magát érezni.

Fontos, hogy a kezelés első heteiben beszámoljon kezelőorvosának a Mirtazapin SaneXcel hatásairól:

→ A Mirtazapin SaneXcel-kezelés 2-4. hetében mondja el kezelőorvosának, hogy ez a gyógyszer milyen hatással volt Önre.

Amennyiben még mindig nem érzi jobban magát, az orvosa nagyobb adagot írhat fel Önnek. Ebben az esetben újabb 2‑4 hét múlva beszéljen újra kezelőorvosával.

Általában addig kell szednie a Mirtazapin SaneXcel‑t, amíg a depresszió tünetei 4‑6 hónap után sem jelentkeznek.
Ha az előírtnál több Mirtazapin SaneXcel-t vett be

→Amennyiben Ön vagy valaki más túl sok Mirtazapin SaneXcel‑t vett be, azonnal hívjon orvost. A Mirtazapin SaneXcel-túladagolás legvalószínűbb jelei (más gyógyszerek vagy alkohol fogyasztása nélkül): álmosság, zavartság és megemelkedett pulzus. A lehetséges túladagolás tünetei lehetnek a szívritmus megváltozása (gyors, szabálytalan szívverés) és/vagy ájulás, amelyek a torsade de pointes-ként ismert életveszélyes állapot tünetei lehetnek.
Ha elfelejtette bevenni a Mirtazapin SaneXcel‑t

Ha Önnek naponta egyszer kell bevennie az adagját:
· Ne vegyen be kétszeres adagot a kihagyott adag pótlására. Vegye be a következő adagot a szokásos időben.

Ha Önnek naponta kétszer kell bevennie az adagját:
· Ha elfelejtette bevenni a reggeli adagot, egyszerűen csak vegye be az esti adaggal együtt.

· Ha elfelejtette bevenni az esti adagot, ne vegye be a következő reggeli adaggal együtt, csak hagyja ki és folytassa a szedést a szokásos reggeli és esti adagokkal.

· Ha mindkét adagot elfelejtette bevenni, ne próbálja meg pótolni a kihagyott adagokat. Hagyja ki mindkét adagot és folytassa a kezelést másnap a szokásos reggeli és esti adagokkal.

Ha idő előtt abbahagyja a Mirtazapin SaneXcel szedését

→ Csak akkor hagyja abba a Mirtazapin SaneXcel szedését, ha előtte beszélt kezelőorvosával.

Ha túl korán hagyja abba a gyógyszer szedését, visszatérhetnek a depresszió tünetei. Ha jobban érzi magát, mondja el a kezelőorvosának. Majd ő eldönti, hogy mikor kell abbahagynia a gyógyszer szedését.

Ne hagyja abba hirtelen a Mirtazapin SaneXcel szedését, még ha a depressziója rosszabbodott is. Ha hirtelen abbahagyja a Mirtazapin SaneXcel szedését, hányingere lehet, szédülhet, feszültté vagy szorongóvá válhat és fájhat a feje. Ezek a tünetek elkerülhetők, ha fokozatosan hagyják abba a gyógyszer szedését. Orvosa elmondja Önnek, hogyan kell az adagot fokozatosan csökkenteni.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4.
Lehetséges mellékhatások 
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
Ha a következő súlyos mellékhatások bármelyikét tapasztalja, hagyja abba a mirtazapin szedését, és azonnal értesítse kezelőorvosát.
Nem gyakori (100 betegből legfeljebb 1 beteget érinthet):

· emelkedett vagy érzelmileg túlfűtött hangulat (mánia)

Ritka (1000 betegből legfeljebb 1 beteget érinthet):

· a szem és a bőr sárgás elszíneződése; ez májműködési zavart jelezhet (sárgaság)

Nem ismert (a gyakoriság a rendelkezésre álló adatokból nem állapítható meg):

· fertőzés jelei, mint például hirtelen fellépő, megmagyarázhatatlan okokból kialakuló magas láz, torokfájás és szájfekély (agranulocitózis). Ritka esetekben a mirtazapin a vérsejtek termelődésének zavarát okozhatja (csontvelő-depresszió). Néhányan kevésbé ellenállóvá válhatnak a fertőzésekkel szemben, mivel a mirtazapin a fehérvérsejtek számának átmeneti csökkenését okozhatja (granulocitopénia). Ritka esetekben a mirtazapin a vörösvértestek, a fehérvérsejtek és a vérlemezkék számának csökkenését is okozhatja egyszerre (aplasztikus anémia), a vérlemezkék számának csökkenését önmagában (trombocitopénia), vagy a fehérvérsejtek számának növekedését (eozinofília).
· epilepsziás roham (görcsrohamok)
· az alábbi tünetegyüttes jelentkezése: megmagyarázhatatlan láz, verejtékezés, emelkedett pulzus, hasmenés, (irányíthatatlan) izomösszehúzódások, hidegrázás, hiperaktív reflexek, nyugtalanság, hangulatváltozás tudatzavar és fokozott nyálképződés. Nagyon ritka esetekben ezek a mellékhatások a szerotonin szindróma jelei lehetnek.
· önkárosító vagy öngyilkossági gondolatok.
· súlyos bőrreakciók:
· vöröses foltok a törzsön, amelyek céltáblára hasonlítanak vagy kör alakúak, gyakran hólyaggal a közepükön; bőrhámlás; fekélyek a szájban, a torokban, az orrban, a nemi szerveken vagy szemben. Ezeket a súlyos bőrkiütéseket láz és influenzaszerű tünetek előzhetik meg (Stevens–Johnson-szindróma, toxikus epidermális nekrolízis).

· kiterjedt kiütés, magas testhőmérséklet és megnagyobbodott nyirokcsomók (DRESS-szindróma vagy gyógyszer-túlérzékenységi szindróma).
A mirtazapin egyéb mellékhatásai:
Nagyon gyakori (10 betegből több mint 1 beteget érinthet):

· étvágynövekedés és súlygyarapodás

· bágyadtság vagy álmosság

· fejfájás

· szájszárazság

Gyakori (10 betegből legfeljebb 1 beteget érinthet):
· levertség

· szédülés

· remegés

· hányinger

· hasmenés

· hányás

· székrekedés

· bőrkiütés (exantéma)

· ízületi fájdalom (artralgia) vagy izomfájdalom (mialgia)

· hátfájás

· hirtelen felállás után tapasztalt szédülés vagy ájulásérzés (ortosztatikus hipotenzió)

· duzzanat (főleg a bokán vagy a lábfejen), amit vízvisszatartás okoz (ödéma)

· fáradtság

· élénk álmok

· zavartság

· szorongás

· alvásproblémák
· memóriaproblémák, amelyek a legtöbb esetben a kezelés leállítását követően elmúltak
Nem gyakori (100 betegből legfeljebb 1 beteget érinthet):
· szokatlan érzés a bőrön, például égő, szúró, csiklandozó vagy bizsergő érzés (paresztézia)

· nyugtalan lábak

· ájulás (szinkope)
· zsibbadásérzés a szájban (orális hipesztézia)

· alacsony vérnyomás

· rémálmok

· izgatottság

· nem létező dolgok észlelése (hallucinációk)
· mozgáskényszer

Ritka (1000 betegből legfeljebb 1 beteget érinthet):

· izomrángás vagy izom-összehúzódás (mioklónus)

· agresszió

· hasi fájdalom és hányinger; ez hasnyálmirigy-gyulladásra (pankreatítisz) utalhat
Nem ismert (a gyakoriság a rendelkezésre álló adatokból nem állapítható meg):
· szokatlan érzés a szájban (orális paresztézia)

· duzzanat a szájban (szájödéma)

· duzzanat testszerte (generalizált ödéma)
· helyi duzzanat

· a nátrium mennyiségének csökkenése a vérben (hiponatrémia)

· elégtelen antidiuretikushormon-elválasztás szindróma
· súlyos bőrreakciók (hólyagos bőrgyulladás (bullózus dermatitisz), szabálytalan vörös foltokkal járó kiütés [eritéma multiforme])

· alvajárás (szomnambulizmus)
· beszédzavar
· a kreatin-kináz nevű enzim szintjének növekedése a vérben
· vizeletürítési nehézség
· az izomszövetek lebomlásával járó súlyos betegség, mely izomfájdalommal, merevséggel és/vagy gyengeséggel, a vizelet elszíneződésével jár (rabdomiolízis)
· megnövekedett prolaktinszint a vérben (hiperprolaktinémia). Ennek jelei lehetnek a megnagyobbodott mellek és/vagy tej- vagy folyadék csorgása a mellbimbóból. A prolaktin egy hormon.
· a hímvessző elhúzódó és fájdalmas merevedése
További mellékhatások gyermekeknél és serdülőknél

Klinikai vizsgálatokban 18 év alatti gyermekeknél és serdülőknél gyakran figyelték meg a következő mellékhatásokat: jelentős súlygyarapodás, csalánkiütés és emelkedett trigliceridszint a vérben.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell a Mirtazapin SaneXcel-t tárolni?

A gyógyszer gyermekektől elzárva tartandó!
A dobozon feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik 
Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Mirtazapin SaneXcel?
· A készítmény hatóanyaga a mirtazapin.
A Mirtazapin SaneXcel 15 mg filmtabletta 15 mg mirtazapint tartalmaz filmtablettánként.

A Mirtazapin SaneXcel 30 mg filmtabletta 30 mg mirtazapint tartalmaz filmtablettánként.

A Mirtazapin SaneXcel 45 mg filmtabletta 45 mg mirtazapint tartalmaz filmtablettánként.

· Egyéb összetevők:
Tablettamag: kukoricakeményítő; laktóz-monohidrát; hidroxipropil-cellulóz; vízmentes kolloid szilícium-dioxid; magnézium-sztearát.

Filmbevonat: hipromellóz; titán-dioxid (E171); makrogol (E1521)

A Mirtazapin SaneXcel 15 mg filmtabletta bevonata sárga vas-oxidot (E172) is tartalmaz.
A Mirtazapin SaneXcel 30 mg filmtabletta bevonata sárga és vörös vas-oxidot (E172) is tartalmaz.
Milyen a Mirtazapin SaneXcel filmtabletta külleme és mit tartalmaz a csomagolás?
A Mirtazapin SaneXcel gyógyszerformája filmtabletta.
A Mirtazapin SaneXcel 15 mg filmtabletta sárga vagy világossárga, mindkét oldalán domború, ovális alakú, bemetszéssel ellátott filmtabletta, a bemetszés két oldalán „M” és „5” mélynyomású jelöléssel ellátva a filmtabletta egyik oldalán, a másik oldala sima. A tabletta 10,20 ± 0,20 mm hosszú és 5,20 ± 0,20 mm széles. A tabletta egyenlő adagokra osztható.

A Mirtazapin SaneXcel 30 mg filmtabletta vörösesbarna, mindkét oldalán domború, ovális alakú, bemetszéssel ellátott filmtabletta, a bemetszés két oldalán „M” és „6” mélynyomású jelöléssel ellátva a filmtabletta egyik oldalán, a másik oldala sima. A tabletta 12,50 ± 0,20 mm hosszú és 6,50 ± 0,20 mm széles. A tabletta egyenlő adagokra osztható.
A Mirtazapin SaneXcel 45 mg filmtabletta fehér vagy csaknem fehér, mindkét oldalán domború, ovális alakú filmtabletta, egyik oldalán „M7” mélynyomású jelöléssel, a másik oldala sima. A tabletta 14,10 ± 0,20 mm hosszú és 7,60 ± 0,20 mm széles.
Kiszerelések: 30, 60 vagy 100 db filmtabletta fehér, átlátszatlan PVC/PVDC//Al buborékcsomagolásban és dobozban.
Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

J.J.Bishop Health a.s.

Rybná 682/14

110 00 Prague

Csehország

Emona Biopharma d.o.o.

Szlovénia
Ezt a gyógyszert az Európai Gazdasági Térség tagállamaiban az alábbi neveken engedélyezték:

Миртазапин SaneXcel 30 mg филмирани таблетки

Миртазапин SaneXcel 45 mg филмирани таблетки

Mirtazapine 15 mg film-coated tablets

Mirtazapine 30 mg film-coated tablets

Mirtazapine 45 mg film-coated tablets

Mirtazapin SaneXcel 15 mg filmtabletta

OGYI-T-24799/01
30×
PVC/PVDC//Al buborékcsomagolásban

OGYI-T-24799/02
60×
PVC/PVDC//Al buborékcsomagolásban

OGYI-T-24799/03
100×
PVC/PVDC//Al buborékcsomagolásban

Mirtazapin SaneXcel 30 mg filmtabletta

OGYI-T-24799/04
30×
PVC/PVDC//Al buborékcsomagolásban

OGYI-T-24799/05
60×
PVC/PVDC//Al buborékcsomagolásban

OGYI-T-24799/06
100×
PVC/PVDC//Al buborékcsomagolásban

Mirtazapin SaneXcel 45 mg filmtabletta

OGYI-T-24799/07
30×
PVC/PVDC//Al buborékcsomagolásban

OGYI-T-24799/08
60×
PVC/PVDC//Al buborékcsomagolásban

OGYI-T-24799/09
100×
PVC/PVDC//Al buborékcsomagolásban

